b)

lisätään otsake seuraavasti: ”7. Otsake 7: Ydinturvaan liittyvä apu Ukrainalle Taustatietoa Kuten IAEA:n pääjohtaja totesi kahdessa ydinturvallisuutta, ydinturvajärjestelyjä ja ydinmateriaalivalvontaa käsittelevässä tiivistelmäraportissaan 28 päivältä huhtikuuta ja 6 päivältä syyskuuta 2022, Ukrainan tilanne on ennennäkemätön, sillä tämä on ensimmäinen kerta, kun laajan ja vakiintuneen ydinvoimaohjelman piiriin kuuluvissa laitoksissa tapahtuu sotilaallinen konflikti; laitokset käsittävät tässä tapauksessa myös paikan, jossa tapahtui Tšernobylin ydinvoimalaonnettomuus vuonna 1986. IAEA on konfliktin alusta alkaen seurannut Ukrainan ydinlaitosten ja sen radioaktiivisten lähteiden turvallisuutta ja turvajärjestelyjä. Sotilaalliset toimet ovat vaarantaneet säteilylähteiden turvallisuuden, tuhonneet infrastruktuuria Ukrainain neutronilähteessä ja muissa ydinlaitoksissa, vahingoittaneet jätteen sijoituspaikkoja, aiheuttaneet oheisvaurioiden vaaran ydinvoimalaitoksissa ja vaikuttaneet monin tavoin kielteisesti Tšernobylin ydinvoimalaan ja sen suojavyöhykkeeseen, Zaporižžjan ydinvoimalaan ja niiden henkilöstöön. IAEA on läheisessä yhteistyössä Ukrainan kanssa edistynyt asteittain kartoittaessaan toimia, jotka ovat tarpeen Ukrainan ydinlaitosten turvallisuuden ja turvajärjestelyjen mahdollisimman korkean tason ylläpitämiseksi, ja ryhtyessään toteuttamaan niitä. IAEA ja Ukrainan viranomaiset pääsivät maaliskuussa 2022 sopimukseen Ukrainalle annettavan turvallisuutta ja turvajärjestelyjä koskevan teknisen tuen ja avun laajuudesta sekä siitä, että IAEA toimii yhteistyössä jäsenvaltioiden kanssa tämän teknisen avun keskitettynä yhteyspisteenä. Kattavaan avustusohjelmaan kuuluu etänä annettava tekninen apu, paikan päällä annettava tekninen apu, laitteiden toimittaminen sekä valmius avun nopeaan lähettämiseen tarvittaessa. Ukrainan turvallisuus- ja turvajärjestelytarpeita, laitteiden toimittaminen mukaan lukien, arvioidaan parhaillaan yksityiskohtaisesti. Varoja tarvitaan, jotta tällaisen avun antamista voidaan jatkaa. Ydinturvan osalta tilanne on aiheuttanut ennennäkemättömiä haasteita, jotka liittyvät ydinlaitosten fyysiseen koskemattomuuteen sekä Ukrainan nykyisten ydinlaitosten ydinturvajärjestelmän perustana oleviin rakenteisiin, järjestelmiin ja komponentteihin. Huomioon on otettava myös niiden laitosten fyysinen koskemattomuus ja niiden järjestelmien toimintakyky, jotka ovat tärkeitä sellaisten muiden laitosten ja toimintojen turvallisuuden kannalta, joissa käytetään ydin- tai radioaktiivisia aineita tutkimusta, lääketiedettä, teollisuutta ja vastaavia tarkoituksia varten. Lisävierailut ovat tarpeen, jotta ydinturvatarpeita voidaan arvioida kokonaisvaltaisesti. Tavoitteet Tämän hankkeen tarkoituksena on auttaa Ukrainaa varmistamaan ydinturvajärjestelmänsä ylläpito. Tulokset 1. Ukrainan ydinturvatarpeiden määrittäminen ja arviointi, tarvittaessa myös asiantuntijavierailujen avulla. 2 Ydinmateriaalin ja -laitosten, käytössä ja varastossa olevien radioaktiivisten aineiden sekä niihin liittyvien laitosten turvaamiseen tarvittavien laitteiden hankkiminen, täydennettynä tarvittaessa asiaan liittyvällä koulutuksella. Tähän sisältyvät korjaukset, joilla vahvistetaan ja parannetaan nykyisiä turvajärjestelyjä. 3. IAEA:n avun antaminen Ukrainan toimivaltaiselle viranomaiselle viranomaisvalvonnan ulkopuolella olevien radioaktiivisten lähteiden palauttamiseksi viranomaisvalvonnan piiriin. Lopputulos Ydinturvajärjestelmän parempi täytäntöönpano Ukrainan ydinlaitoksissa sekä ydin- ja radioaktiivisten materiaalien, niihin liittyvien laitosten ja niihin liittyvien toimien osalta. Ajantasaisen ja tarkan arvion ylläpitäminen yhteistyössä Ukrainan kanssa niistä kansallisista ydinturvatarpeista, joita IAEA:n on määrä käsitellä.”